Anno Domini millesimo ducentesimo octogesimo quinto, statuta sunt haec apud Cistercium in Capitulo generali. 1.  In primis, statuit et ordinat Capitulum generale quod de sanctissimo patre nostro beato Bernardo fiat de novo proprius hymnus et proprium Alleluia, ita quod sequenti anno ad generale Capitulum deportetur, ibidem omnibus publicanda et decantanda per Ordinem universum. 2.  Item, generale Capitulum duxit provide statuendum quod de proprietariis Ordinis fiat penitus sicut olim fieri consuevit, diffinitione olim edita penitus revocata. 3.  Item, statuit Capitulum generale quod omnes Ordinis fugitivos per saeculum evagantes et honestatem Ordinis denigrantes, proprii seu alii quicumque abbates Ordinis ad expensas proprias capiant vel capi faciant, saecularis brachii auxilio, si necesse fuerit, invocato. 4.  Item, quanta potest auctoritate prohibet Capitulum generale quod nullus praesumat in eodem Capitulo ignotum sibi abbatem de aliquo crimine proclamare, nisi domini Cistercii aut quatuor primorum abbatum consilio et assensu. 5.  Item, diffinitionem anno praeterito editam super personis Ordinis emittendis sic declarat Capitulum generale quod ad emittendos pro dispersione servetur illa diffinitio incursa quam ad alios pro culpis propriis emittendos fiat, prout est hactenus observatum. 6.  Item, statuit et ordinat Capitulum generale quod, iuxta diffinitionem antiquam, patres abbates in filiabus suis taxent certum numerum personarum secundum quod viderint suppetere facultates, quem numerum si abbates filii, priores, vel cellerarii ceterique officiales excedere praesumpserint, ab officiis deponantur. 7.  Item, auctoritate Capituli generalis praecipitur quod abbates et monachi cucullas albas deferant in Cistercium, tempore Capituli generalis. 8.  Item, sub poena excommunicationis duxit generale Capitulum monialibus districtius inhibendum ne alicui de Ordine Mendicantium carnes de cetero ministrentur, sed cibi regulares dumtaxat eisdem una die tantummodo, cum ad ipsas diverterint, apponentur. Ubi autem secus fuerit attentatum, tam qui ministraverint quam qui fecerint ministrari noverint excommunicationis sententiae subiacere et locus subiaceat interdicto usque ad sequens Capitulum generale. 9.  Item, statuit et ordinat Capitulum generale quod abbates depositos vel cedentes nullus recipere compellatur, sed ubi praefuerunt remaneant, aut ad domum unde assumpti sunt revertantur. 10.  Item, statuit et ordinat Capitulum generale quod quicumque aliquem criminosum praesumpserint in Capitulo vel extra defendere, vel quasi tueri tribus diebus sint in pane et aqua, et nihilominus poenam sustineant alias in diffinitionibus constitutam. 11.  Item, statuit et ordinat Capitulum generale quod nullus abbas, exceptis quatuor primis ad Capitulum generale veniens vel inde rediens ultra tres equos et tres servientes in aliquam abbatiam vel grangiam Ordinis ullatenus introducat. Quicumque in monasterio suo vel grangia plures equos invenerit, ipsos accipiat tamquam suos, auctoritate Capituli generalis. 12.  Item, statuitur ut nullus abbas de cetero petat iudices super possessionibus quas alii per quadraginta annos pacifice possederunt. 13.  Item, statuit et ordinat Capitulum generale quod quicumque monachus proprii abbatis refugiens disciplinam ad patrem abbatem, facto vel verbo sub quacumque forma verborum, praesumpserit appellare poenam sustineat contra appellantes in diffinitionibus constitutam. 